অ্যানিয়া টেইলর-জয়

**অ্যানিয়া-জোসেফিন মারি টেইলর-জয়** (; ; জন্ম ১৬ এপ্রিল ১৯৯৬) একজন ব্রিটিশ-মার্কিন অভিনেত্রী। মায়ামি শহরে জন্মগ্রহণ করা ও বুয়েনোস আইরেস ও লন্ডনে বেড়ে ওঠা অ্যানিয়া ১৬ বছর বয়সে অভিনয় জীবন শুরু করেন। টেলিভিশনে কয়েকটি ছোট চরিত্রে অভিনয়ের পর লোমহর্ষক *দ্য উইচ* (২০১৫) চলচ্চিত্রে শ্রেষ্ঠাংশে অভিনয়ের মধ্য দিয়ে তিনি আলোচিত সাফল্য অর্জন করেন। এরপর লোমহর্ষক চলচ্চিত্র *[[স্প্লিট (২০১৬-এর মার্কিন চলচ্চিত্র)|স্প্লিট]]* (২০১৬) ও এর পরবর্তী পর্ব *[[গ্লাস (২০১৯-এর চলচ্চিত্র)|গ্লাস]]* (২০১৯), তিক্ত হাস্যরসাত্মক চলচ্চিত্র *থোরোব্রেডস* (২০১৭), অপরাধ নাট্যধর্মী টিভি ধারাবাহিক *[[পিকি ব্লাইন্ডার্স (টিভি ধারাবাহিক)|পিকি ব্লাইন্ডার্স]]* (২০১৯-২০২২) এবং ঐতিহাসিক নাট্যধর্মী চলচ্চিত্র *[[এমা (২০২০-এর চলচ্চিত্র)|এমা]]* (২০২০)-এ এমা উডহাউজ চরিত্রে অভিনয়ের মধ্য দিয়ে তার কর্মজীবনের বিস্তৃতি ঘটে।

অ্যানিয়া ঐতিহাসিক নাট্যধর্মী মিনি ধারাবাহিক *[[দ্য কুইন্‌স গ্যাম্বিট]]* (২০২০)-এ বেথ হারমন চরিত্রে অভিনয়ের মধ্য দিয়ে অধিক পরিচিতি অর্জন করেন, যার জন্য তিনি সীমিত ধারাবাহিক বা টেলিভিশন চলচ্চিত্রে শ্রেষ্ঠ অভিনেত্রী বিভাগে গোল্ডেন গ্লোব পুরস্কার ও অ্যাক্টর পুরস্কার অর্জন করেন এবং প্রাইমটাইম এমি পুরস্কারের মনোনয়ন লাভ করেন। তিনি এরপর লোমহর্ষক চলচ্চিত্র *লাস্ট নাইট ইন সোহো* (২০২১), মারপিটধর্মী চলচ্চিত্র *দ্য নর্থম্যান* (২০২২) ও *দ্য জর্জ* (২০২৫), তিক্ত হাস্যরসাত্মক চলচ্চিত্র *দ্য মেন্যু* (২০২২) ও মহাপ্রলয় সংক্রান্ত চলচ্চিত্র *[[ফিউরিওসা: আ ম্যাড ম্যাক্স সাগা]]* (২০২৪)-এ ইমপেরেটর ফিউরিওসা চরিত্রে অভিনয় করেন। তিনি অ্যানিমেটেড চলচ্চিত্র *[[দ্য সুপার মারিও ব্রোস. মুভি]]* (২০২৩) ও *[[দ্য সুপার মারিও গ্যালাক্সি মুভি]]* (২০২৬)-এ যুবরাজ্ঞী পিচ চরিত্রে কণ্ঠ দেন।

## প্রারম্ভিক জীবন
অ্যানিয়া-জোসেফিন মারি টেইলর-জয় ১৯৯৬ সালের ১৬ই এপ্রিল ফ্লোরিডা অঙ্গরাজ্যের মায়ামি শহরে জন্মগ্রহণ করেন। তার পিতা ডেনিস অ্যালান টেইলর প্রাক্তন ব্যাংক কর্মকর্তা এবং মাতা জেনিফার মেরিনা জয় একজন মনোরোগ বিশেষজ্ঞ। অ্যানিয়ার পিতা ইংরেজ ও স্কটিশ বংশোদ্ভূত আর্জেন্টিনীয়। তিনি ব্রিটিশ পিতা ও অ্যাংলো-আর্জেন্টিনীয় মায়ের সন্তান। অ্যানিয়ার মাতা জাম্বিয়ায় জন্মগ্রহণ করেন। তার পিতা ইংরেজ কূটনীতিক ডেভিড জয় ও তার মাতা মন্তসেরাত মোরাঞ্চো বার্সেলোনার অধিবাসী ছিলেন। অ্যানিয়া বলেন মায়ামিতে তার জন্ম আকস্মিক ঘটনা, কারণ তখন তার পিতামাতা এই শহরে ছুটি কাটাচ্ছিলেন। জন্মস্থানের কারণে তিনি মার্কিন যুক্তরাষ্ট্রের ইউস সোলি জাতীয়তা আইন অনুসারে মার্কিন নাগরিকত্ব লাভ করেন। ছয় ভাইবোনের মধ্যে তিনি কনিষ্ঠ, তন্মধ্যে চারজন তার পিতার পূর্ববর্তী স্ত্রীর গর্ভের সন্তান।

## কর্মজীবন
২০১৬ সালে তিনি জেমস ম্যাকঅ্যাভয়ের সাথে এম. নাইট শ্যামলনের লোমহর্ষক *[[স্প্লিট (২০১৬-এর মার্কিন চলচ্চিত্র)|স্প্লিট]]* চলচ্চিত্রে বহু ব্যক্তিত্ব রোগে আক্রান্ত (ম্যাকঅ্যাভয়) ব্যক্তি কর্তৃক অপহৃত কিশোরী কেসি কুক চরিত্রে অভিনয় করেন। চলচ্চিত্রটি ব্যবসাসফল হয় এবং ৯ মিলিয়ন মার্কিন ডলার নির্মাণব্যয়ের বিপরীতে ২৭৮.৫ মিলিয়ন মার্কিন ডলার আয় করে। তার অভিনীত পরবর্তী চলচ্চিত্র ছিল কোরি ফিনলি পরিচালিত প্রথম চলচ্চিত্র তিক্ত হাস্যরসাত্মক *থোরোব্রেডস* (২০১৭)। এতে তার সহশিল্পী ছিলেন অলিভিয়া কুক ও আন্তন ইয়েলচিন। এই চলচ্চিত্রে অ্যানিয়া হাই-স্কুল শিক্ষার্থী লিলি চরিত্রে অভিনয় করেন, যে একজন মাদক কারবারির সাথে চুক্তিবদ্ধ হয়ে তার সৎবাবাকে মারার পরিকল্পনা করে। ২০১৭ সালে সানড্যান্স চলচ্চিত্র উৎসবে উদ্বোধনী প্রদর্শনীর পর *[[ইন্ডিওয়্যার]]*-এর ডেভিড এরলিখ তার অভিনয়কে "চিত্তাকর্ষক" বলে উল্লেখ করেন।

অ্যানিয়া *আনব্রেকেবল* চলচ্চিত্র ত্রয়ীর সর্বশেষ পর্ব মনস্তাত্ত্বিক সুপারহিওর চলচ্চিত্র *[[গ্লাস (২০১৯-এর চলচ্চিত্র)|গ্লাস]]* (২০১৯)-এ পুনরায় কেসি কুক চরিত্রে অভিনয় করেন। এই চলচ্চিত্রটিও ব্যবসাসফল হয় এবং বিশ্বব্যাপী ২৪৭ মিলিয়ন মার্কিন ডলার আয় করে। ২০১৯ সালে তিনি বিবিসি ওয়ানের অপরাধ নাট্যধর্মী টিভি ধারাবাহিক *[[পিকি ব্লাইন্ডার্স (টিভি ধারাবাহিক)|পিকি ব্লাইন্ডার্স]]*-এ জিনা গ্রে চরিত্রে শ্রেষ্ঠাংশে অভিনয় করেন।

২০২০ সালে অ্যানিয়া জেন অস্টেনের ১৮১৫ সালের *[[এমা (উপন্যাস)|এমা]]* উপন্যাস অবলম্বনে নির্মিত *[[এমা (২০২০-এর চলচ্চিত্র)|একই নামের চলচ্চিত্রে]]* এমা উডহাউজ চরিত্রে অভিনয় করেন। *[[রোলিং স্টোন]]*-এর পিটার ট্র্যাভার্স এই চলচ্চিত্রের পর্যালোচনায় অ্যানিয়াকে "দীপ্যমান" বলে উল্লেখ করেন। তার এই কাজের জন্য তিনি সঙ্গীতধর্মী বা হাস্যরসাত্মক চলচ্চিত্রে শ্রেষ্ঠ অভিনেত্রী বিভাগে গোল্ডেন গ্লোব পুরস্কারের মনোনয়ন লাভ করেন।

অ্যানিয়া নেটফ্লিক্সের ঐতিহাসিক নাট্যধর্মী মিনি ধারাবাহিক *[[দ্য কুইন্‌স গ্যাম্বিট]]* (২০২০)-এ এতিম বিস্ময়কর প্রতিভাবান দাবাড়ু বেথ হারমন চরিত্রে অভিনয়ের মধ্য দিয়ে অধিক পরিচিতি অর্জন করেন। ধারাবাহিকটি এবং তার অভিনয় বিপুল প্রশংসিত হয়। নেটফ্লিক্স জানায় মুক্তির প্রথম ২৮ দিনে এটি ৬২ মিলিয়ন বার দেখা হয়েছে, যা এখন পর্যন্ত নেটফ্লিক্সের সবচেয়ে বড় পাণ্ডুলিপিবদ্ধ সীমিত ধারাবাহিক। এই কাজের জন্য অ্যানিয়া সীমিত ধারাবাহিক বা টেলিভিশন চলচ্চিত্রে শ্রেষ্ঠ অভিনেত্রী বিভাগে গোল্ডেন গ্লোব পুরস্কার ও অ্যাক্টর পুরস্কার অর্জন করেন এবং প্রাইমটাইম এমি পুরস্কারের মনোনয়ন লাভ করেন।

২০২১ সালে তিনি এডগার রাইটের মনস্তাত্ত্বিক লোমহর্ষক চলচ্চিত্র *লাস্ট নাইট ইন সোহো*-এ অভিনয় করেন। এই চলচ্চিত্রে তিনি পেটুলা ক্লার্কের "ডাউনটাউন" গানে কণ্ঠ দেন, তার গাওয়া গানের একটি মিউজিক ভিডিও প্রকাশিত হয়। *[[দ্য ওয়াল স্ট্রিট জার্নাল]]*-এর জো মর্গেনস্টার্ন তার অভিনয়ে উজ্জ্বলতার উল্লেখ করেন। একই বছর তিনি *[[টাইম (পত্রিকা)|টাইম]]* ম্যাগাজিনের পরবর্তী ১০০ তালিকায় অন্তর্ভুক্ত হন।

২০২২ সালে অ্যানিয়া আলেকজান্ডার স্কার্সগার্ডের বিপরীতে ঐতিহাসিক মারপিটধর্মী চলচ্চিত্র *দ্য নর্থম্যান*-এ অভিনয় করেন। প্রাচীন স্ক্যান্ডিনেভিয়ান কিংবদন্তি অ্যামলেথ অবলম্বনে নির্মিত চলচ্চিত্রটি আইসল্যান্ডের প্রেক্ষাপটে ভাইকিংদের প্রতিশোধের গল্প বর্ণনা করে। চলচ্চিত্রটি ইতিবাচক পর্যালোচনা লাভ করে। এরপর তিনি ডেভিড ও. রাসেলের হাস্যরসাত্মক *আমস্টারডাম* চলচ্চিত্রে কাজ করেন, যা মিশ্র প্রতিক্রিয়া লাভ করে ও ব্যবসায়িকভাবে ব্যর্থ হয়।

অ্যানিয়া ২০২২ সালের নভেম্বর মাসে মুক্তিপ্রাপ্ত তিক্ত হাস্যরসাত্মক *দ্য মেন্যু* চলচ্চিত্রে নিকোলাস হল্ট ও রেফ ফাইঞ্জের সাথে অভিনয় করেন। চলচ্চিত্রটি বিপুল ইতিবাচক পর্যালোচনা লাভ করে এবং অ্যানিয়া সঙ্গীতধর্মী বা হাস্যরসাত্মক চলচ্চিত্রে শ্রেষ্ঠ অভিনেত্রী বিভাগে তার দ্বিতীয় গোল্ডেন গ্লোব পুরস্কারের মনোনয়ন লাভ করেন। ২০২৩ সালে তিনি অ্যানিমেটেড চলচ্চিত্র *[[দ্য সুপার মারিও ব্রোস. মুভি]]* (২০২৩)-এ যুবরাজ্ঞী পিচ চরিত্রে কণ্ঠ দেন।

তিনি এরপর জর্জ মিলারের মহাপ্রলয় সংক্রান্ত মারপিটধর্মী চলচ্চিত্র *[[ফিউরিওসা: আ ম্যাড ম্যাক্স সাগা]]* (২০২৪)-এর নাম ভূমিকা ইমপেরেটর ফিউরিওসা চরিত্রে অভিনয় করেন। এটি ২০১৫ সালের *[[ম্যাড ম্যাক্স: ফিউরি রোড]]* চলচ্চিত্রের পূর্ববর্তী পর্ব। অ্যানিয়া এই কাজের জন্য প্রশংসিত হন; *[[দ্য গার্ডিয়ান]]*-এর পিটার ব্র্যাডশ তাকে "অত্যন্ত বিশ্বাসযোগ্য একজন মারপিটধর্মী নায়িকা" বলে বর্ণনা করেন।

২০২৫ সালে তিনি স্কট ডেরিকসনের প্রণয়মূলক মারপিটধর্মী চলচ্চিত্র *[[দ্য জর্জ (চলচ্চিত্র)|দ্য জর্জ]]*-এ মাইলস টেলারের বিপরীতে অভিনয় করেন। পরের বছর তিনি অ্যানিমেটেড চলচ্চিত্র *[[দ্য সুপার মারিও গ্যালাক্সি মুভি]]* (২০২৬)-এ পুনরায় যুবরাজ্ঞী পিচ চরিত্রে কণ্ঠ দেন।

## পাদটীকা

## তথ্যসূত্র

## বহিঃসংযোগ

* 

বিষয়শ্রেণী:১৯৯৬-এ জন্ম
বিষয়শ্রেণী:জীবিত ব্যক্তি
বিষয়শ্রেণী:২১শ শতাব্দীর ইংরেজ অভিনেত্রী
বিষয়শ্রেণী:২১শ শতাব্দীর মার্কিন অভিনেত্রী
বিষয়শ্রেণী:আর্জেন্টিনীয় বংশোদ্ভূত ইংরেজ ব্যক্তি
বিষয়শ্রেণী:স্কটিশ বংশোদ্ভূত ইংরেজ ব্যক্তি
বিষয়শ্রেণী:স্পেনীয় বংশোদ্ভূত ইংরেজ ব্যক্তি
বিষয়শ্রেণী:হিস্পানিক ও লাতিনো বংশোদ্ভূত ইংরেজ ব্যক্তি
বিষয়শ্রেণী:আর্জেন্টিনীয় বংশোদ্ভূত মার্কিন ব্যক্তি
বিষয়শ্রেণী:স্পেনীয় বংশোদ্ভূত মার্কিন ব্যক্তি
বিষয়শ্রেণী:হিস্পানিক ও লাতিনো বংশোদ্ভূত মার্কিন ব্যক্তি
বিষয়শ্রেণী:ইংরেজ কণ্ঠাভিনেত্রী
বিষয়শ্রেণী:ইংরেজ চলচ্চিত্র অভিনেত্রী
বিষয়শ্রেণী:ইংরেজ টেলিভিশন অভিনেত্রী
বিষয়শ্রেণী:মার্কিন কণ্ঠাভিনেত্রী
বিষয়শ্রেণী:মার্কিন চলচ্চিত্র অভিনেত্রী
বিষয়শ্রেণী:মার্কিন টেলিভিশন অভিনেত্রী
বিষয়শ্রেণী:বুয়েনোস আইরেসের অভিনেত্রী
বিষয়শ্রেণী:বুয়েনোস আইরেসের মডেল
বিষয়শ্রেণী:মায়ামির অভিনেত্রী
বিষয়শ্রেণী:লন্ডনের অভিনেত্রী
বিষয়শ্রেণী:ফ্লোরিডার নারী মডেল
বিষয়শ্রেণী:গোল্ডেন গ্লোব পুরস্কার (সেরা পার্শ্ব অভিনেত্রী - টেলিভিশন) বিজয়ী
বিষয়শ্রেণী:মিনি ধারাবাহিক বা টিভি চলচ্চিত্রে সেরা অভিনেত্রী বিভাগে অ্যাক্টর পুরস্কার বিজয়ী